CELEX: 52015PC0289
Language: hu
Date: 2015-06-12
Title: Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének Olaszország részére történő engedélyezéséről

EURÓPAI BIZOTTSÁG
            Brüsszel, 2015.6.12.
            COM(2015) 289 final
            2015/0129(NLE)
            Javaslat
            A TANÁCS VÉGREHAJTÁSI HATÁROZATA
            a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének Olaszország részére történő engedélyezéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A javaslat okai és céljai
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács – a Bizottság javaslata alapján – bármely tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2014. november 24-én iktatott levelében az Olasz Köztársaság felhatalmazást kért arra, hogy eltérést alkalmazhasson a héairányelv 206. és 226. cikkeitől. A héairányelv 395. cikke (2) bekezdésének megfelelően a Bizottság 2015. március 16-án kelt levelében tájékoztatta a többi tagállamot az Olasz Köztársaság kérelméről. A Bizottság 2015. március 17-én kelt levelében értesítette az Olasz Köztársaságot arról, hogy birtokában van a kérelem elbírálásához szükséges valamennyi információnak.
            
            
               Háttér-információk
            
            
               A statisztikai ellenőrzések rendszerének bevezetése következtében Olaszország jelentős számú héacsalást derített fel a hatóságok részére történő termékértékesítéssel és szolgáltatásnyújtással összefüggésben. Az általános szabályoknak megfelelően a hozzáadottérték-adót felszámítják ezen termékértékesítésekkor és szolgáltatásnyújtásokkor, és a hatóságok a hozzáadottérték-adót az árral együtt megfizetik az értékesítőnek vagy szolgáltatónak. Olaszország megállapította, hogy jelentős számú értékesítő vagy szolgáltató érintett az adócsalásban azzal, hogy a szóban forgó héát nem fizetik be az adóhatóságnak.
            
            
               E gyakorlat megszüntetése érdekében Olaszország kérelmezi, hogy a hatóságok részére történő termékértékesítések és szolgáltatásnyújtások után járó hozzáadottérték-adót ne az értékesítőnek vagy szolgáltatónak fizessék meg. Mivel azonban a hatóságok jogilag nem adóalanyok, az úgynevezett fordított adózási mechanizmus alkalmazása nem lehetséges, hiszen főszabály szerint azok, akik nem adóalanyok, nem nyújthatnak be – az amúgy a fizetendő héa elszámolására és levonására szolgáló – héabevallást. Olaszország emiatt ki kíván fejleszteni egy olyan rendszert, amely alapján a hatóságok részérére történő termékértékesítés és szolgáltatásnyújtás után fizetendő héát egy elkülönített és zárolt bankszámlára fizetnék meg. Olaszország becslése szerint ez összesen körülbelül 741 és 1 235 millió EUR közötti héabevételt eredményezne.
            
            
               E rendszer megvalósítása érdekében kérelmezte Olaszország, hogy engedélyezzék részére a héairányelv 206. cikkétől való azon eltérést, mely biztosítja, hogy az értékesítő vagy szolgáltató többé nem köteles befizetni a héát az adóhatóság részére, mivel ezt a héát, a feljebb említett módon annak a hatóságnak kell egy külön számlára befizetnie, amelynek részére a termékértékesítés vagy szolgáltatásnyújtás megtörtént. Ugyanakkor szükséges a héairányelv 226. cikkétől való, az adóalanynak minősülő értékesítőtől vagy szolgáltatótól kérhető maximális számlaadatokra vonatkozó eltérés is annak érdekében, hogy bevezetésre kerüljön a számlán annak külön kiegészítő jelzése, hogy a héa összegét az említett külön számlára, nem pedig az értékesítőnek vagy szolgáltatónak fizetik meg.
            
            
               2014 júniusa óta Olaszország végrehajtotta kötelezettségét a hatóságok részére történő termékértékesítés vagy szolgáltatásnyújtásra vonatkozó elektronikus számlázást illetően, mely lehetővé tette az egyedi ügyletek, illetve a hatóságok által fizetendő, beszerzéseket terhelő héa pontos összegeinek valós idejű ellenőrzését. E pontos információk alapján immár a hagyományos ellenőrzési módszerekkel, a héairányelvtől való eltérés nélkül is megvalósítható lenne az érintett ágazat ellenőrzése. Annak érdekében azonban, hogy megfelelő ellenőrzési politikát alakíthasson ki, illetve hajthasson végre, valamint hogy teljes mértékben kihasználhassa az elektronikus számlázás útján rendelkezésre álló adatok kínálta lehetőségeket, Olaszország korlátozott időtartamra szóló eltérést kérelmezett, amely időtartam alatt a fent említett különös rendszert alkalmazná. Olaszország ugyanakkor beleegyezett, hogy nem fogja kérni az eltérés alkalmazásának meghosszabbítását.
            
            
               Az elektronikus számlázással összefüggésben létrehoztak egy, az összes hatóságot tartalmazó adatbázist, és azt egy erre a célra létrehozott honlapon elérhetővé tették, ami megfelelő garanciát biztosít a beszállítóknak azzal kapcsolatosan, hogy valóban olyan hatóságoknak szállítanak be, amelyekre alkalmazandó az eltérő intézkedés.
            
            
               A javasolt intézkedés egyik hatása azonban az, hogy azok az adóalanyok, amelyek fő profilja a hatóságok részére történő termékértékesítés vagy szolgáltatásnyújtás, többé már nem fogják tudni a beszerzéseik után fizetett héát a vevőiktől származó héával kompenzálni. Ezek az adóalanyok ezáltal egy állandó hitelezői pozícióba kerülhetnek, és a szóban forgó héát ténylegesen vissza kell téríttetniük az adóhatósággal.
            
            
               Mindamellett a visszatérítési eljárás Olaszországban aggályos és érdemes kiemelni, hogy e tekintetben még mindig érvényben van egy még le nem zárt kötelezettségszegési eljárás
                  1
               .
            
            
               Ennek fényében Olaszország megreformálta a visszatérítési eljárását, azzal a fő változtatással, hogy a héát 3 hónapon belül visszatérítik a kérelmezőnek. Az átfogó reform mellett – az üzleti tevékenység és az ügyletek jellege alapján – meghatározták azokat a különböző adóalanycsoportokat, amelyek a visszatérítésnél elsőbbséget élveznek. A javasolt eltérés hatálya alá tartozó adóalanyok számára elérhető lesz az elsőbbségi eljárás.
            
            
               Mindamellett, az eltérés keretében szükséges nyomon követést biztosítandó, Olaszország az eltérés hatálybalépése után 18 hónappal köteles jelentést benyújtani a héa visszatérítési eljárásra vonatkozóan az adóalanyok ezen csoportját illetően. A jelentésben különösen arra vonatkozó statisztikákat kell szerepeltetni, hogy ezen adóalanyok tekintetében mennyi idő szükséges a tényleges héavisszatérítésekhez, illetve ki kell emelni azokat az egyedi problémákat, amelyek ezzel összefüggésben felmerülhetnek.
            
            
               Végül, a Bizottság tudomására jutott, hogy Olaszország anélkül kívánta alkalmazni az intézkedést, hogy megvárta volna a vonatkozó tanácsi határozat elfogadását.
            
            
               2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               Konzultáció az érdekelt felekkel
            
            
               A javaslat alapját az Olaszország által benyújtott kérelem képezi, és az csak ezt a tagállamot érinti.
            
         
         
            
               Szakértői vélemények összegyűjtése és felhasználása
            
            
               Külső szakértők bevonására nem volt szükség.
            
            
               Hatásvizsgálat
            
            
               A határozat célja elsősorban a hatóságoknak történő termékértékesítésekkel és szolgáltatásnyújtásokkal kapcsolatos héacsalások megakadályozása azzal, hogy kimondja, hogy az esedékes héa egy elkülönített és zárolt bankszámlára fizetendő.
            
            
               Mivel azonban az értékesítőnek vagy szolgáltatónak ezen rendszer alapján vevőik nem fizetik meg a héát, gyakrabban kell majd kérelmezniük a héa tényleges visszatérítését. A szóban forgó adóalanyokat érintő negatív hatás elkerülése érdekében elengedhetetlen, hogy a visszatérítési eljárás kifogástalanul működjön. Olaszország szerint már megtették az e tekintetben szükséges jogalkotási és igazgatási intézkedéseket.
            
            
               Az intézkedés nem lesz kedvezőtlen hatással az Unió héából származó saját forrásaira.
            
            
               3.A JAVASLAT JOGI ELEMEI
            
            
               Olaszország felhatalmazása arra, hogy a héairányelvtől eltérő olyan intézkedést alkalmazzon, mely alapján a hatóságok számára történő termékértékesítés vagy szolgáltatásnyújtás után fizetendő héát a vevő nem az értékesítőnek vagy szolgáltatónak, hanem egy külön bankszámlára fizeti meg. A javaslat kötelezettségként előírja, hogy Olaszország 18 hónapon belül jelentésben számol be az intézkedés által érintett adóalanyoknak járó héavisszatérítések helyzetét illetően.
            
            
               Jogalap
            
            
               A héairányelv 395. cikke.
            
            
               A szubszidiaritás elve
            
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazható.
            
            
               Az arányosság elve
            
            
               A javaslat megfelel az arányosság elvének a következők miatt:
            
            
               A határozat egy tagállam számára, annak saját kérelme alapján ad felhatalmazást és kötelezettséget nem keletkeztet.
            
            
               Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis az adócsalás elleni küzdelemmel.
            
            
               4.KÖLTSÉGVETÉSI VONZATOK
            
            
               A jogi aktus típusának megválasztása
            
            
               A héairányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül a tanácsi határozat azért is a legmegfelelőbb jogi aktus, mert egy-egy tagállamnak is címezhető.
            
            
               5.OPCIONÁLIS ELEMEK
            
         
         
            
               A javaslat hatályvesztésre vonatkozó rendelkezést tartalmaz; ezen eltérés automatikusan hatályát veszti 2017. december 31-én.
            
            
               2015/0129 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének Olaszország részére történő engedélyezéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK irányelvre
                  2
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A Bizottságnál 2014. november 24-én iktatott levelében Olaszország felhatalmazást kért arra, hogy a 2006/112/EK irányelv 206. és 226. cikkétől eltérő különös intézkedést vezethessen be a hozzáadottérték-adó (továbbiakban: héa) megfizetésére és számlázására vonatkozó kötelezettségek tekintetében.
            
            
               (2)A Bizottság 2015. március 16-án kelt levelében tájékoztatta a többi tagállamot Olaszország kérelméről. A Bizottság 2015. március 17-én kelt levelében értesítette Olaszországot arról, hogy birtokában van a kérelem elbírálásához általa szükségesnek ítélt valamennyi információnak.
            
            
               (3)Olaszország jelentős adócsalást tárt fel a hatóságok részére történő termékértékesítések és szolgáltatásnyújtások kapcsán. E beszerzések esetében a héát a hatóság fizeti meg az értékesítőnek vagy szolgáltatónak, aki jogszabály szerint felelős azért, hogy e héa befizetése megtörténjen az adóhatósághoz. Olaszország azonban jelezte, hogy jelentős számú kereskedő követ el adócsalást azzal, hogy nem fizeti be a héát az adóhatóságnak.
            
            
               (4)Olaszország az eltérő intézkedést annak érdekében kérelmezte, hogy a héa összegét a hatósági beszerzésekkor ne az értékesítőnek vagy szolgáltatónak fizessék meg, hanem ehelyett egy elkülönített és zárolt bankszámlára fizessék be. Ez az eltérő intézkedés – anélkül, hogy hatással lenne a beszedendő héa összegére – biztosítékként szolgálna arra vonatkozóan, hogy ne lehessen az említett formában adócsalást elkövetni. E célból az ilyen beszerzések esetében el kell térni a 2006/112/EK irányelv 206. cikkétől. Ezenfelül a 2006/112/EK irányelv 226. cikke tekintetében is szükséges az eltérés, hogy a számlán külön fel lehessen tüntetni, hogy a héát egy külön számlára kell megfizetni.
            
            
               (5)Az intézkedés következményeként azoknak az adóalanyoknak, akik a hatóságoknak szállítanak be, valószínűleg gyakrabban kell majd tényleges héavisszatérítést kérelmezniük az adóhatóságtól. Olaszország jelezte, hogy megtette a szükséges jogalkotási és igazgatási lépéseket, hogy felgyorsítsa a visszatérítési eljárást annak érdekében, hogy az érintett adóalanyok adólevonási joga teljes mértékben sértetlen maradjon. Olaszországnak ezért az eltérő intézkedés olaszországbeli hatálybalépését követő 18 hónapon belül jelentést kell benyújtania a Bizottsághoz az adóalanyok részére történő hozzáadottértékadó-visszatérítés általános helyzetéről és különösképpen az eljárás átlagos időtartamáról. 2014-ben Olaszország bevezette a kötelező elektronikus számlázást a hatóságok részére történő termékértékesítés és szolgáltatásnyújtás tekintetében. Ennek alapján, amint kidolgozásra és bevezetésre kerül az elektronikusan elérhető adatokon alapuló, megfelelő ellenőrzési politika, lehetővé fog válni az érintett ágazat megfelelő ellenőrzése. Amint megvalósul a szóban forgó rendszer teljes körű végrehajtása, nem lesz szükséges a 2006/112/EK tanácsi irányelvtől való eltérés alkalmazása. Olaszország következésképpen biztosította a Bizottságot arról, hogy nem fogja kérelmezni az eltérő intézkedés újbóli engedélyezését.
            
            
               (6)Az eltérő intézkedés ezért arányban áll a kitűzött célokkal, mivel alkalmazása korlátozott időtartamra szól, és egy olyan ágazatra vonatkozik, amelyben az adócsalás jelentős problémát jelent. Az eltérő intézkedés nem növeli annak kockázatát, hogy a csalás átterjedjen más ágazatra vagy más tagállamokra.
            
            
               (7)Az eltérés a végső fogyasztói szinten beszedett adóbevétel teljes összegét nem fogja negatívan befolyásolni és nem lesz kedvezőtlen hatással az Unió héából származó saját forrásaira,
            
            
               ELFOGADTA EZT A HATÁROZATOT:
            
            
               1. cikk
            
            
               A 2006/112/EK irányelv 206. cikkétől eltérve Olaszország felhatalmazást kap, hogy rendelkezzen arról, hogy a hatóságok számára történő termékértékesítések és szolgáltatásnyújtások után fizetendő hozzáadottérték-adót az adóhatóság egy elkülönített és zárolt bankszámlájára a vevő fizesse meg.
            
         
         
            
               2. cikk
            
            
               A 2006/112/EK irányelv 226. cikkétől eltérve Olaszország felhatalmazást kap, hogy előírja, hogy a számlák, amelyeket a hatóságok számára történő termékértékesítéssel és szolgáltatásnyújtással kapcsolatban bocsátottak ki, külön megjegyzést tartalmazzanak arra vonatkozóan, hogy a hozzáadottérték-adót az adóhatóság egy elkülönített és zárolt bankszámlájára kell megfizetni.
            
            
               3. cikk
            
            
               Olaszország az 1. és 2. cikk alapján hozott nemzeti intézkedésekről értesíti a Bizottságot.
            
            
               Az 1. és 2. cikkben említett intézkedések olaszországbeli hatálybalépést követő 18 hónapon belül Olaszország jelentést nyújt be a Bizottsághoz az említett intézkedések által érintett adóalanyok részére történő hozzáadottértékadó-visszatérítés általános helyzetéről, és különösképpen a visszatérítési eljárás átlagos időtartamáról.
            
            
               4. cikk
            
            
               Ez a határozat 2017. december 31-én hatályát veszti.
            
            
               5. cikk
            
            
               Ennek a határozatnak az Olasz Köztársaság a címzettje.
            
            
               Kelt Brüsszelben, 
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  2013/4080 sz. kötelezettségszegés.
               
               
                  
                     (2)
                  HL L 347., 2006.12.11., 1. o.